A szervezet megalakulásának 25. évfordulóján dr. Simicskó István honvédelmi miniszter és Tacan Ildem nagykövet, a NATO közkapcsolatokért felelős helyettes főtitkára mellett Benkő Levente a Külgazdasági és Külügyminisztérium helyettes államtitkára is megjelent. Megtisztelte még a rendezvényt több társszervezet képviselője, valamint nagykövetek és a MAT alapítói, tagsága is.

Dr. Simicskó István Magyarország honvédelmi minisztere köszöntőjében leszögezte: Többet kell tenni a biztonságunkért, s ebben a transzatlanti kapcsolat meghatározó tényező. Az MTI tudósítása szerint „a jövőre nézve Simicskó István kiemelte: a biztonság garantálásához a jövőben is megkerülhetetlen és nélkülözhetetlen lesz a katonai képesség, a katonai erő. Egy olyan honvédséget kell felépíteni, amely a jövő biztonsági kihívásaira is válaszokat tud adni. Ehhez együttműködésre, közös gondolkodásra van szükség – emelte ki a miniszter, s elmondta, hogy a magyar és nemzetközi tudományos élet innovációinak összegyűjtésére, a közös tudásbázis megalapozásához létrehoznak egy védelmi technológiai kutatóintézetet.

A Magyar Tudományos Akadémián Professzor. Dr. Vizi E. Szilveszter, a Magyar Atlanti Tanács elnöke üdvözölte a résztvevőket, majd megemlékezésében kiemelte: a magyar nép NATO-párti, amit bizonyított az is, hogy 1997 novemberében a csatlakozásról szóló népszavazáson a tagországok közül a legnagyobb arányban szavaztak igennel, a magyar szavazók majdnem 85,33 százaléka a tagság mellett volt. A rendezvényen bemutatták a MAT elmúlt 25 évét bemutató kiadványt is.